《吊陈思王》
元代·黄哲

邺都雄盛日，英才妙七贤。夫君照乘珠，五色丽且鲜。

西园倡华藻，东洛赋婵娟。游鸾翔朝旭，芳蕖映碧涟。

始协棣华美，宁虞萁豆煎。桐圭空锡社，银海闭阴泉。

白杨翳荆榛，狐兔穴其阡。喟然兼山叹，肯企淮南仙。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。